text: তারা এখনও 'জমিদার' তারা এখনও 'জমিদার' – notunbarta24.com
  শুক্রবার, ১৩ মে ২০২২, ০৪:০৮ অপরাহ্ন
  তারা এখনও 'জমিদার'
  চিত্রানায়ক রিয়াজ ও শবনম ফারিয়াকে ছোট পর্দায় অনেকবারই দেখেছেন দর্শক। আবারও তারা জুটি হলেন 'জমিদার' টেলিছবিতে। এটি পরিচালনা করেছেন এসএ হক অলিক। এতে রিয়াজকে দেখা যাবে জমিদার চরিত্রে আর তার স্ত্রীর চরিত্রে শবনম ফারিয়া।
  সম্প্রতি গাজীপুরের বেশ কয়েকটি স্থানে এর দৃশ্যধারণ হয়েছে। নাটকের গল্পে দেখা যাবে, রিয়াজের পূর্বপুরুষরাও জমিদার ছিলেন। এখনও সেই সম্মান ও প্রতিপত্তি তাদের রয়েছে। ফলে এখনও সেভাবেই চলাফেরা করেন তিনি। এলাকার এক ডাকাত একদিন জমিদার বাড়িতে ডাকাতি করতে আসে। ঘটে নানা ঘটনা। এই কালু ডাকাতের ভূমিকায় অভিনয় করেছেন সালাহউদ্দিন লাভলু।
  এ ছাড়া আরও অভিনয় করেছেন দিলারা জামান, স্মরণ সাহা প্রমুখ। রিয়াজ বলেন, অনেকদিন পর ভালো একটি গল্প পেলাম। তাই অভিনয় করেও বেশ স্বাচ্ছন্দ্য লেগেছে। শবনম ফারিয়ার সঙ্গে আমার পর্দা রসায়ন অনেক পুরনো। আশা করছি এই টেলিছবিতে আমাদের অভিনয় দর্শকদের ভালো লাগবে। এটি আসছে ঈদে বাংলাভিশনে প্রচারিত হবে বলে জানিয়েছেন নির্মাতা এসএ হক অলিক।